Yrityksestään huolimatta malesialaismies ei enää päässyt takaisin junaan Kemin asemalla. VR:n mukaan junan henkilökunta ei havainnut laiturille jäänyttä miestä ajoissa.

Pohjoisessa VR on jälleen joutunut turvautumaan poikkeusjärjestelyihin aasialaisen junamatkailijan matkan onnistumiseksi. Kemin rautatieasemalle jäi torstaina yöjunasta malesialaismies, joka ei yrityksestään huolimatta päässyt takaisin junaan sisälle. Hän oli matkustajana Rovaniemeltä Helsinkiin menevässä junassa.

Miehellä oli jalassaan yöpuvunhousut ja lipokkaat. Hänen tarkoituksenaan ei ollut jäädä Kemissä pois junan kyydistä.

Asemalla iltamyöhällä ollut kemiläinen Susanna Chazalmartin huomasi hätääntyneenä junan vieressä juoksevan miehen. Mies yritti avata junan ovia tuloksetta. Lopulta juna lähti liikkeelle kohti etelää ja mies jäi lipokkaissaan parinkymmenen asteen pakkaseen.

Junalta tytärtään hakemassa ollut Chazalmartin meni miehen luokse tarjoamaan apua.

Poliisi tarjosi putkapaikkaa – lopulta tilattiin taksi

Miestä pysähtyi Chazalmartinin lisäksi auttamaan nuorimies. Yhdessä he yrittivät selvittää, kuinka saada yhteys kohti etelää matkaavaan junaan. Lopulta he soittivat hätäkeskukseen ja Chazalmartin vei malesialaismiehen autoon lämmittelemään.

– Oli epäselvää mitä oli tapahtunut. Soitin kiinaa puhuvalle kaverilleni ja hän tulkkasi puhettamme, kertoo Chazalmartin.

Tulkin avulla heille selvisi, että matkailijan muu perhe oli edelleen Helsinkiin menevässä junassa. Perheen piti olla Helsingissä aamu yhdeksältä jatkoyhteyttä varten. Kemin rautatieasemalle tuli poliisi, joka ei voinut tehdä muuta kuin tarjota matkailijalle lämmintä putkapaikkaa.

Putkaan ei kuitenkaan tarvinnut lähteä, koska paikalle tuli pian malesialaista varten soitettu taksi. Matka jatkui Kemistä kohti etelää taksin kyydissä.

"Onneksi löytyi onnellinen loppu"

Viimeksi tämän viikon alussa aasialaisturistit olivat pulassa yöjunassa. Kemiin matkalla ollut perhe ei tunnistanut asemaa ajoissa (siirryt toiseen palveluun). Yöjuna jatkoi matkaansa Rovaniemelle, jossa perheellä ei olisi ollut majapaikkaa. Tilanteen kuullut myötätuntoinen konduktööri (siirryt toiseen palveluun) sai perheelle nopeasti apua pysäyttämällä pohjoisesta tulevan junan ja perhe hyppäsi keskellä metsää Kemiin menevään junaan.

VR sai myös malesialaismiehelle apua nopeasti. VR:n mediasuhdejohtaja Mika Heijari sanoo, että he saivat tiedon Kemin asemalle jääneestä miehestä nopeasti.

– Sydän sykähti kun kuulin tapauksesta. Hän oli Rovaniemeltä lähtenyt junalla kohti etelää ja meille tuntemattomasta syystä poistunut Kemin aseman laiturille, Heijari sanoo.

VR oli ottanut yhteyttä taksiin ja järjestänyt miehelle kyydin Kemistä Ouluun. Juna odotti Oulun asemalla parikymmentä minuuttia, että mies saatiin takasin kyytiin.

– Tosi ikävä tapaus ja olemme pahoillamme. Onneksi löytyi onnellinen loppu, sanoo Heijari.

Junan henkilökunta pyrkii katsomaan, onko junaan vielä tulossa joku tai onko joku laiturilla. Pitkässä yöjunassa on lukuisia vaunuja, joten konduktööri tarkistaa tilanteen silmämääräisesti.

– Henkilökunta ei ollut havainnut miestä. Onko juuri siinä kohdassa ollut pimeää. En tiedä, miksi häntä ei ole havaittu öiseltä laiturilta, Heijari jatkaa.

VR on pahoillaan matkailijan kokemuksesta ja Heijari kertoo tilanteen olleen heille opiksi.

– Nyt on ollut paljon aasialaisturisteja junissa, Heijari sanoo.